ועדת הכספים, כנסת 17, פרוטוקול מספר 720, 2008-04-07 10:00

סטס מיסז'ניקוב: בוקר טוב, אני מתכבד לפתוח את ישיבת הוועדה.

סטס מיסז'ניקוב: התחלנו רשמית את הפגרה, אבל כפי שאתם רואים, ועדת הכספים ממשיכה לעבוד.

סטס מיסז'ניקוב: הנושא הראשון על סדר היום הוא בעניין ההשלכות הציבוריות בגין המשבר בחברת הבנייה "חפציבה".

סטס מיסז'ניקוב: אנחנו ממשיכים ללוות את המשבר שהחל בקיץ שעבר.

סטס מיסז'ניקוב: כמו שהבטחנו, לא נשקוט ולא נרגע עד שלא נפתור את הבעיה.

סטס מיסז'ניקוב: בשבוע שעבר סיימנו את הדיון בנושא הזה בקריאה למשרד האוצר ומשרד השיכון למצוא 25 מיליון שקלים כדי לעזור ל-260 המשפחות שנפלו בין הכיסאות, שעדיין אין להן בנק מלווה והם ממשיכות לשלם שכר דירה בלי לדעת מתי חגיגות ה-60 למדינת ישראל יגעו גם בהן.

סטס מיסז'ניקוב: האם נציג משרד השיכון נמצא כאן?

סטס מיסז'ניקוב: בשורה "משמחת" לעיני כל עם ישראל – משרד השיכון החליט להחרים את הישיבה בנושא "חפציבה".

סטס מיסז'ניקוב: מה לגבי משרד האוצר?

ביתיה פודרביטל: שר האוצר בחן ארוכות את בקשת הוועדה על כל היבטיה והחליט שהוא לא יעמיד את התקציב למשבר "חפציבה".

יעקב ליצמן: את זה הוא כבר הודיע לנו באמצעות העיתון, מה את מחדשת בזה?

סטס מיסז'ניקוב: אנחנו בשידור ישיר ואני רוצה לשמוע את זה שוב.

ביתיה פודרביטל: שר האוצר שקל את הנושא וקיבל את המלצת אגף התקציבים לפיה הוא לא יעמיד את התקציב לנפגעי "חפציבה".

ביתיה פודרביטל: אנחנו סבורים שתפקיד הממשלה אינו לספק ביטוח לחברות פרטיות ולא לפצות במקרה של פשיטת רגל של חברות פרטיות.

יעקב ליצמן: כמו הבנק למסחר.

יעקב ליצמן: את יכולה לתת לי דוגמה לחברה פרטית שפשטה את הרגל?

יעקב ליצמן: הבנק למסחר למשל?

סטס מיסז'ניקוב: חבר הכנסת ליצמן, אני רוצה לשמוע שוב בשידור ישיר מה שר האוצר חושב על אזרחי מדינת ישראל.

ביתיה פודרביטל: הוא חושב שאין זה תפקיד משרד האוצר לפצות אזרחים במקרה של פשיטת רגל של חברה.

ביתיה פודרביטל: להתערבות כזאת יש גם השלכות רוחב.

ביתיה פודרביטל: זה צעד תקדימי שעלול לגרום להשלכות רוחב, כך שבפעם הבאה שחברה תפשוט את הרגל, בנסיבות שונות, כל חברה אחרת תוכל לבקש מהממשלה פיצוי דומה.

ביתיה פודרביטל: אנחנו סבורים שאין זה תפקיד משרד האוצר להעמיד את הפיצוי הזה.

סטס מיסז'ניקוב: אני רוצה לפרש את מה שנאמר עכשיו: לקראת חגיגות ה-60 למדינה, שר האוצר פשוט זורק לכלבים את אותן משפחות שאין להן ליווי בנקאי.

סטס מיסז'ניקוב: זה מה שאני מפרש מדברייך.

יעקב ליצמן: האם שר האוצר יכול להסביר לנו מדוע הועברו 300 מיליון שקל לבנק מסחר, שאף הוא בנק פרטי?

יעקב ליצמן: במקרה הזה האוצר הואיל בטובו כן לפצות את כולם, האם זה בגלל שמדובר בעשירון העליון?

יעקב ליצמן: האם זה משום שזה לא נגע לעניים או לחלשים, לא נוגע לאלה שקנו דירות מכספם, אלא רק לאלה שמרוויחים מיליונים ומיליארדים?

יעקב ליצמן: למה הועברו 300 מיליון שקל לבנק למסחר, על אף שהוא בנק פרטי?

יעקב ליצמן: האוצר העביר להם 300 מיליון שקל טבין ותקילין.

יעקב ליצמן: אולי תסבירי מה ההבדל בין פרטי לפרטי?

ביתיה פודרביטל: אני לא יודעת.

יעקב ליצמן: אם כך, אני מבקש להפסיק את הישיבה ולשלוח את פקידת האוצר לשאול את שר האוצר מה ההבדל בין בנק למסחר לבין "חפציבה", למה בבנק למסחר, שהוא בנק פרטי, בגלל שזה נגע לעשירי מדינת ישראל, שם כן פיצו את כולם, בסכום כולל של 300 מיליון שקל, אבל כאן, בגלל שזה נוגע לחלשים, לאלה שאין להם קורת גג, להם לא נותנים.

סטס מיסז'ניקוב: התשובה של שר האוצר ברורה: לקראת חגיגות ה-60 למדינת ישראל הוא נותן מתנה לתושבי מדינת ישראל שאין להם דירה.

סטס מיסז'ניקוב: הוא נותן להם מתנה יפה לחג, כל הכבוד לו.

ראובן ריבלין: לא רציתי להביא דברים, משום שפעמים כאשר שני חברי כנסת – כאשר אחד מהם היה שר ואחד יהיה שר, אחד הווה שר – מדברים, בדרך כלל לא צריך לומר מה שנאמר באופן פרטי, אבל נדמה לי שהשיחה הזאת לא יכולה להישאר פרטית, משום שכולה היתה ציבורית.

ראובן ריבלין: לאחר שדיברתי עם שר השיכון שוחחתי ארוכות עם שר האוצר.

ראובן ריבלין: שר השיכון, למרות רוגזו על הוועדה, הבין את המשמעות הרבה של הפקרת הרוכשים ואת האחריות הרבה של הממשלה ושל המשרד.

ראובן ריבלין: ואכן, הוא אמר שהוא ישקול זאת, אבל הוא לא רק שקל זאת, אלא שבמענה להצעת אי-אמון של יהדות התורה, שנומקה על-ידי יושב-ראש הסיעה חבר הכנסת ליצמן, הוא אמר שאכן הוא מתכוון לפעול על מנת לראות איך גם משרד השיכון תורם את חלקו, איך מדינת ישראל תורמת את חלקה.

ראובן ריבלין: אני מוכרח לומר שהוא אמר זאת לאחר שווידא בצורה הברורה ביותר שאכן משרד האוצר מתכוון להעביר אליו את הסכום.

ראובן ריבלין: ההבטחה של משרד האוצר נמסרה לו בלחש על-ידי ועל ידי חבר הכנסת ליצמן, כאשר שר האוצר, לאחר שניתחתי בפניו את המשבר ואת המאמצים והחלק הנכבד שהבנקים נותנים מעבר לכל הסדר שהיה קודם לכן, את העובדה שגם הרוכשים משתתפים בחלק ואת העובדה שהאנשים אשר מוצאים לחמם מעבודתם ולא יכולים לקנות דירה, אלא אם הם לוקחים משכנתא, ואשר התחייבו בהתחייבויות אשר משכנו אותם לכל חייהם נותנים גם הם את חלקם, אבל יש כאלה שהם לא יכולים לעשות זאת משום שאין המעה מצויה בידם, אין הכסף מצוי עוד בידם, משום שהם שיעבדו את כל מה שהם יכולים להפיק במשך חייהם לטובת הדירה.

ראובן ריבלין: אמר שר האוצר בצורה חד-משמעית, והדבר הזה גם ניתן לפרסום ושר האוצר לא הכחיש זאת, שאכן המדינה מתכוונת, במידה אומנם מוגבלת של 15 מיליון שקל, שתקל מאוד על הדיירים, בעיקר על אותם רוכשים אשר אינם מבוטחים, להגיע לאיזשהו חוף אשר ממנו הם יוכלו לראות איזשהו אור בקצה המנהרה.

ראובן ריבלין: הדברים האלה נאמרו בצורה מפורשת.

ראובן ריבלין: אגף התקציבים, שמחויב לשמור על מסגרת התקציב, והוא גם פוחד מתקדימים כאלה או אחרים, אמר בצורה מקצועית שהדבר הזה אינו מתקבל על הדעת מבחינה תקציבית ומבחינה פיסקלית, שהרי מה יהיה?

ראובן ריבלין: יבוא כל אדם אשר כשל בעסקיו וידרוש מהמדינה להשתתף.

ראובן ריבלין: אני יודע ששר האוצר, לאחר שיקול עמוק ולאחר שהתייעצנו כולנו, קבע שמדובר פה בכשל מערכתי, בכשל שהביא לידי מצב שחוק המכר לא יכול היה לעמוד מול תחבולות שנעשו בחברת "חפציבה".

ראובן ריבלין: הוא אמר שבכשל זה גם המדינה צריכה לתת איזשהו חלק כדי לפתור את המשבר, זאת לאחר שהוא ראה שכל המרכיבים במקבילית הפתרון נתנו את חלקם.

ראובן ריבלין: שר האוצר גם הבטיח שאכן העניין מסודר.

ראובן ריבלין: הוא הבטיח זאת בצורה חד-משמעית, לא כהבטחה שלטונית, אלא כהבטחה של אדם הממונה על המערכת ואשר הוא, כחלק מהרשות המחוקקת והמפקחת, היה בהחלט עומד על אותו עניין.

ראובן ריבלין: אין כאן שום תקדים, משום שתקדים כפי שהיה לא יהיה עוד לאחר שחוקקנו את "חוקי חפציבה" גם על-ידי היושב-ראש ועל-ידי וגם על-ידי כל חברי ועדת הכספים בעזרתה של היועצת המשפטית הנכבדה והעוזר הפרלמנטרי שלי, הראל טובי.

ראובן ריבלין: אני מוכרח לומר לכם שאני לא יודע מדוע שר האוצר חזר בו מהבטחתו.

ראובן ריבלין: אני מבקש מהיושב-ראש להזמין את שר האוצר, שכן רק בידיו הדבר.

ראובן ריבלין: אני מבין את השיקולים של אגף התקציבים, אני מבין שאגף התקציבים עומד על קלה כחמורה ועל קוצו של יו"ד בכל מה שקשור בהשתתפות המדינה בכשלים כאלה ואחרים הנוגעים לשוק הפרטי.

ראובן ריבלין: פה אין מדובר בשוק פרטי, אלא בכשל מערכתי של כל המערכות אשר לא נתנו את הפתרון או את המגן המתאים בפני קריסה כפי שאירעה ל"חפציבה".

ראובן ריבלין: אני מוכרח לומר שאני דוחה את הטענות של משרד השיכון, שהרי שר השיכון עצמו אמר זאת במענה להצעה להביע אי-אמון, שאכן לאחר שהבנקים ואחרים נתנו את חלקם, גם המדינה תשתתף בהקלת המעמסה מעל כתפי הרוכשים.

ראובן ריבלין: אני חושב שצריך להביא לכאן את שני השרים.

ראובן ריבלין: הדברים לא יפתרו על-ידי פקידים, יהיו המשכילים והמעולים ביותר מבין פקידי האוצר.

ראובן ריבלין: הם עושים ואומרים את הדברים שנאמרים להם.

ראובן ריבלין: אני חושב ששר האוצר, לאחר שניתח את העניין כאיש ציבור, צריך לבוא ולגשר בין המגבלות שמציב התקציב לבין החובה שלנו כחברה לדאוג לאותם אלה שהיו לחסרי ישע.

ראובן ריבלין: את זה לא יכול לעשות לא פקיד ולא מלאך ולא שרף, אלא שר האוצר בעצמו.

סטס מיסז'ניקוב: אני רוצה לתקן את מה שאמרתי בתחילת הישיבה על משרד השיכון, משום שעתה הגיע נציג משרד השיכון.

סטס מיסז'ניקוב: מר אריאל לוין, האם אתה רוצה להתייחס לבקשה שלנו להזרים 25 מיליון שקל ממשרד השיכון לטובת נפגעי "חפציבה", ל-260 המשפחות שעדיין נותרו חסרי כל?

אריאל לוין: אני לא יודע באיזה סכום מדובר, זה הסכום שאתם ביקשתם - - -

סטס מיסז'ניקוב: שקל אחד, זה לא משנה.

אריאל לוין: אני יודע שדיברו על 15 מיליון.

בועז בר-אל: מדובר על 25 מיליון.

אריאל לוין: עד הבוקר עוד ידענו ששר האוצר בודק, חושב, מתייעץ, אבל קיבלנו תשובה שלילית.

סטס מיסז'ניקוב: היום קיבלתם תשובה שלילית?

אריאל לוין: לפני כעשר דקות קיבלנו תשובה שלילית.

אריאל לוין: היו שיחות וגישושים מול אגף תקציבים אשר בדק את זה מול כל האנשים המוסמכים.

אריאל לוין: בדרך לכאן קיבלתי תשובה ששר האוצר החליט שהוא לא מוכן להעביר 15 מיליון שקל.

אריאל לוין: אני רק יכול לחזור למשרד ולומר לשר שזה מה שקרה, ושהוא יחליט מה לעשות.

יצחק אהרונוביץ': אני משתתף כבר במספר דיונים ואני רואה את משפחות הנפגעים.

יצחק אהרונוביץ': אני שומע את הפארסה הלא נסבלת הזאת שיש בין משרד השיכון למשרד האוצר.

יצחק אהרונוביץ': זו לא הישיבה הראשונה שאנחנו דנים בנושא, אלא זו הישיבה השלישית או הרביעית וכל הזמן מכדררים את הכדור בין המשרדים.

יצחק אהרונוביץ': ההתעלמות של שני המשרדים מוועדת הכספים, לטעמי צריכה לבוא לידי ביטוי בהחלטה של הוועדה - כפי שהחלטנו לגבי משרד השיכון שלא נאשר שום דבר שנוגע למשרד, כך אנחנו צריכים לנהוג בבקשות משרד האוצר.

יצחק אהרונוביץ': אנחנו צריכים לעצור את אישורי הפניות של האוצר, לעצור את הדיונים, ולא לאפשר קידום של שום סעיף עד שלא יבואו שר האוצר ושר השיכון ויתנו תשובות.

יצחק אהרונוביץ': הבעיה הזאת מתגלגלת משבוע לשבוע וללא כל פתרון.

יצחק אהרונוביץ': הסנקציה היחידה שיש ברשותנו כוועדה היא לעצור את ההעברות התקציביות.

יצחק אהרונוביץ': אני מבקש לקבל את ההחלטה ונפסיק את הדיונים עם משרד האוצר, דבר שיש לו השלכה גם על משרד השיכון.

יעקב ליצמן: האם אפשר שנפסיק כרגע את הדיון ולהודיע לשר האוצר שאנחנו מחכים לו?

יעקב ליצמן: אם הוא לא יבוא – לא נחדש את הישיבה.

סטס מיסז'ניקוב: כרגע אנחנו בשידור ישיר ולכן לא הייתי רוצה להפסיק את הישיבה.

יעקב ליצמן: דווקא בגלל שזה שידור ישיר, כדאי להפסיק את הישיבה.

סטס מיסז'ניקוב: אם שר האוצר, שהבטיח בשבוע שעבר לשקול בחיוב את הבקשה של ועדת הכספים להזרים כסף למשרד השיכון, כדי שיזרים כסף לנפגעי "חפציבה" - לא עושה זאת, לא תעזור שום הפסקה של הישיבה ולא שום הידברות.

סטס מיסז'ניקוב: הוא החליט.

מרים נחמיה: למה לא?

מרים נחמיה: שיבוא להסתכל לנו בעיניים ויגיד לנו שאנחנו לא מעניינים אותו.

יעקב ליצמן: אדוני היושב-ראש, יושבים כאן ארבעה חברי כנסת אך ורק מהאופוזיציה.

יעקב ליצמן: את אף אחד מחברי הקואליציה זה לא מעניין.

יעקב ליצמן: צריך להבהיר את זה לכל האומה: ארבעה חברי כנסת בלבד, כולם מהאופוזיציה.

יעקב ליצמן: אין כאן אף אחד ממפלגת שר האוצר או ראש הממשלה.

יעקב ליצמן: אדוני, אם אתה חושב שאפשר להמשיך, אני מודיע לך חגיגית שהיום אנחנו לא נאשר היום שום דבר, מלבד החוק של גדעון סער - - -

סטס מיסז'ניקוב: זה לא החוק של גדעון סער, זה חוק אילת.

סטס מיסז'ניקוב: אם אנחנו נאשר את הצעת החוק הזאת, זה בגלל שזה למען אילת ולא בגלל שזה של גדעון סער.

ראובן ריבלין: או בגלל שהאוצר מתנגד לזה.

יעקב ליצמן: לכן שר האוצר חייב להגיע לכאן.

יעקב ליצמן: אנחנו לא נאשר היום שום דבר ואני מקווה שחבריי יתמכו בזה.

יעקב ליצמן: לא מעניין אותי ניירות ערך, לא תקשורת וכמובן שלא העברות תקציביות, אם לא יבוא שר האוצר ויסביר לנו – דבר שנציגת האוצר לא ידעה להסביר - מה ההבדל בין בנק למסחר לבין "חפציבה".

סטס מיסז'ניקוב: אני לא רוצה שהוא יסביר, אני רוצה שהוא יזרים כספים.

ראובן ריבלין: למה שלא יקיים את הבטחתו המפורשת, שניתנה בשיקול דעת ובשום שכל ובמחשבה תחילה?

ראובן ריבלין: מדוע הוא לא יקיים את אותה החלטה שהוא קיבל בתוך עצמו ולמעשה הבטיח לנו שאכן יועברו לא 25 מיליון, אלא 15 מיליון, שזה דבר שלא הגענו לכלל הסכמה, אבל הסירוב הטוטלי לא מתקבל על הדעת.

בועז בר-אל: נציגת משרד האוצר מציגה את הדברים כאילו מדובר באקט פילנתרופי של נדבנות.

בועז בר-אל: אני רוצה לחדד ולומר שמשרד השיכון כשל בכך שהוא לא אכף את חוק המכר שמחייב מתן ערבות בנקאית לכל דייר.

בועז בר-אל: לא מדובר כאן באקט אלטרואיסטי של נדבנות, אלא בלקיחת אחריות מוסרית ולאומית על מצב הרוכשים.

בועז בר-אל: אין ספק שאם משרד הבינוי והשיכון היה מתנהל בצורה אחראית ומפקח על חוק המכר, מצב הדיירים לא היה בכי רע.

בועז בר-אל: אני רוצה להדגיש שהמקרים של עופרה שוראקי, מלי סירוטה ומרים נחמיה הם בבואה של מאות רבות של רוכשי דירות.

בועז בר-אל: משמעות ההחלטה של משרד האוצר לגביהם היא שהם ייאלצו לשלם מאות אלפי שקלים מכיסם הפרטי, דבר שהוא בלתי ישים, בלתי מוסרי והמשמעות הפשוטה הלכה למעשה היא שהם יאבדו את ביתם ולא יהיה באפשרותם ליהנות מהמתווה של המנהל המיוחד.

בועז בר-אל: אני כמובן מצטרף לקריאתו של חברי הכנסת אהרונוביץ וליצמן להקפיא את אישורי ההעברות התקציביות של משרד האוצר.

בועז בר-אל: כנראה שהשפה היחידה שמשרד האוצר מבין היא שפה כוחנית.

סטס מיסז'ניקוב: אדוני, אל תיסחף.

זוהר גרינברג: אני מייצג קבוצת רוכשים.

זוהר גרינברג: אתמול חייב בית המשפט המחוזי בירושלים כל אחד מהדיירים שאני מייצג לתרום 3% ממחיר החוזה לקופת המנהל המיוחד, כחלק מהמאמצים למצוא פתרון למה שנקרא "אנשי המקטע השלישי", לאלה שחסרים להם.

זוהר גרינברג: זה אומר שאנשים שכירים, כמו האדם שיושב לידי, צריכים לתרום כ-30,000 שקל, מה ששר האוצר לא מסוגל.

זוהר גרינברג: את זה עשה בית המשפט על רקע, בין היתר הידיעה - שגם אני הבאתי בפניו – שקיימת אפשרות של תמיכה של 15 מיליון שתאפשר למנוע את אובדן הדירות של חלק מהאנשים.

זוהר גרינברג: יושב כאן אדם, אהרון אליזרוב, שבעוד מספר חודשים ייקחו לו את הדירה.

זוהר גרינברג: הבחורות שיושבות כאן יאבדו בעוד שלושה חודשים את הדירה שלהן.

זוהר גרינברג: אם תוך שלושה חודשים מהיום הן לא תשלמנה סכומים של כ-200,000 שקלים או לא תתחייבנה לשלם את הסכומים האלה, לפי החלטת בית המשפט הדירות יאבדו.

זוהר גרינברג: נמצא כאן נציג המנהל המיוחד ואני מזמין אותו לומר אם אמרתי משהו לא מדויק.

זוהר גרינברג: לכן, אין כל כך הרבה זמן.

זוהר גרינברג: אנשים צריכים להחליט היום.

סטס מיסז'ניקוב: איפה עו"ד מולכו, המנהל המיוחד?

גיל אפרתי: אני נציג המנהל המיוחד.

גיל אפרתי: אני מבקש למסור את התנצלותו של עו"ד מולכו שנאלץ לנסוע בדחיפות לחו"ל.

גיל אפרתי: בתחילה נקבע שהישיבה – שהוא מאוד רצה להשתתף בה - תהיה מחר ולכן הוא קבע את הנסיעה להיום.

סטס מיסז'ניקוב: איך זה יכול להיות?

סטס מיסז'ניקוב: סדר היום פורסם כבר ברבים.

גיל אפרתי: אני רוצה להתייחס לדבריו של עו"ד גרינברג.

גיל אפרתי: התשלום שהוא דיבר עליו, שבית המשפט אישר לקופת המנהל המיוחד, נועד לקופה הכללית שאמורה לטפל בנושים הרגילים של קבוצת "חפציבה".

גיל אפרתי: אנחנו צריכים לא לשכוח גם אותם – יש עוד מאות נושים שאנחנו צריכים לטפל גם בהם.

גיל אפרתי: מכיוון שהבעיה הקשה ביותר היא כמובן של רוכשי הדירות, אנחנו מתרכזים קודם כל בהם.

גיל אפרתי: ההסדרים שאנחנו מגיעים אליהם מבוססים על התרומה הכספית של הבנקים ועל השתתפות הרוכשים.

גיל אפרתי: אנחנו חושבים שמדובר במתווה מאוזן.

גיל אפרתי: יחד עם זאת, ישנם לא מעט מקרים קשים, כמו האנשים שנמצאים פה, שאכן הדרישה מהם לשלם 30% מכספי המקטע השלישי שלהם, היא קשה מנשוא.

גיל אפרתי: אם לא תהיה תרומה כזאת של כספים ממשרד האוצר, יהיה להם כמובן קשה לעמוד בזה ולקבל את דירתם.

יעקב ליצמן: זה 30% פלוס 1.5% פלוס 1.25% פלוס 0.25% .

גיל אפרתי: אכן.

גיל אפרתי: אני מבקש להסביר: באשר ל- 30% - מדובר על אחוז מהמקטע השלישי, כספים שהולכים לבנקים במסגרת ההסדר, כאשר הבנק מכיר ב-70% מהכספים שאבדו ולא ניתן להחזירם והדייר נדרש לשלם 30% מהם.

גיל אפרתי: בנוסף, יש לנו נושים רגילים והתשלום לקופת המנהל המיוחד – 1% או 1.25% או 3%, תלוי בנסיבות הספציפיות – מיועד ללכת לקופה הכללית, כדי לטפל גם בעניינם של הנושים הרגילים.

גיל אפרתי: העניין הזה נדרש על מנת לשמור על האיזון הנכון בין קבוצות הנושים השונות.

גיל אפרתי: אנחנו מטפלים קודם כל ברוכשים, אבל אסור לנו לשכוח ולהזניח את הנושים הרגילים.

יעקב ליצמן: מה תעשו עם אדם שאין לו להוסיף 30%?

מרים נחמיה: על-פי החוזה הוא מאבד את הזכויות על הדירה.

יעקב ליצמן: גברתי, אני שאלתי אותו, כי אני רוצה לדעת מה הוא אומר.

יעקב ליצמן: אני רוצה שהוא יגיד את התשובה לפרוטוקול.

גיל אפרתי: בהסדרים שאנחנו מגבשים עם הבנקים אנחנו דואגים לכך שבמקום שהדבר ניתן, הדייר יוכל למכור את הדירה ולממן - - -

יעקב ליצמן: גברתי, כמה את צריכה להוסיף?

מרים נחמיה: 200,000 שקל.

יעקב ליצמן: וכמה את?

עופרה שוראקי: 176,000 שקלים.

יעקב ליצמן: נו, אתה רוצה לומר שיש להם להוסיף יותר מ-150,000 שקל על מחיר הדירה שהם שילמו?

יעקב ליצמן: מאיפה הם ייקחו את הכסף הזה?

גיל אפרתי: הרב ליצמן, אותנו אתה לא צריך לשכנע.

גיל אפרתי: אנחנו מנסים להשיג את המיטב והמרב שניתן לדעתנו להשיג.

גיל אפרתי: במסגרת ההסדרים שאנחנו מגיעים אליהם עם הבנקים אנחנו משתדלים לאפשר לאנשים גם למכור את דירתם ולממן תמורת המכירה את התשלום הזה של ה-30% ולהישאר לפחות עם עליית הערך, במקום שהיתה עליית ערך.

גיל אפרתי: ככל שתהיה לנו קרן, מהכספים שאנחנו דורשים מהבנקים לתת במסגרת ההסדר, שיישאר בה עודף לאחר שיוחזר לאנשים שלא יקבלו את דירתם 70%, אני מקווה שאפשר יהיה להשתמש בה גם כדי לטפל באנשים כאלה.

ראובן ריבלין: אל תיראה הכנסת בחדלונה כביכול, בחוסר אפשרותה להושיע.

ראובן ריבלין: נתקבלה פה החלטה על-ידי כולנו, גם בנושא סל הבריאות וגם בנושא "חפציבה".

ראובן ריבלין: נושא סל הבריאות הוא על דעת כולנו וזה התקבל כהחלטה.

ראובן ריבלין: בעניין "חפציבה" לא נהגנו מנהג של תקיפות יתר, משום ששר האוצר חשב כמונו ושר השיכון הודיע לנו היום, באמצעות נציגו, שהוא רק מחכה שמשרד האוצר יעביר אליו את הסכום על מנת שהוא יכול להשתתף כנציג הממשלה.

ראובן ריבלין: לפיכך אני מבקש שנפסיק את הדיון בעניין "חפציבה" ונודיע לשר האוצר שאין לוועדה זו או לוועדות מוועדות הכנסת כל קשר עם המערכת אם היא לא תקיים את הבטחתה שבאה, כפי שאמרתי, מתוך שיקול דעת של סוף מעשה במחשבה תחילה ומתוך הבנה שהיה פה כשל שגם אנחנו צריכים לתת מקצת מהמענה לבעיה על מנת לפתור אותה.

ראובן ריבלין: אם נקיים דיון בינינו לבינם, אנחנו נמצאים במצב שבו כאילו אנחנו מראים את קוצר ידינו להושיע.

יעקב ליצמן: מה דעתך שאני אבטל את הרוויזיה שלי?

ראובן ריבלין: בידך ביטול הרוויזיה.

ראובן ריבלין: אנחנו צריכים גם לדאוג לממלכה לא פחות מהאוצר.

ראובן ריבלין: פה נמצאים אנשים שהם נמצאים במצוקה אמיתית.

ראובן ריבלין: זו לא מצוקה שפתאום היא משונה בעיני השלטון.

ראובן ריבלין: שר האוצר עצמו אמר לי במליאת הכנסת ולאחר מכן לחברי הכנסת ליצמן ואורון שהעניין הזה על דעתו והוא ימצא פתרון.

ראובן ריבלין: היום אגף התקציבים, או כל מיני תעלולים כאלה ואחרים של אנשים מקצועיים – אני לא בא אליהם בטענות – אומר דבר אחר.

ראובן ריבלין: בשביל זה האנשים המקצועיים נותנים את העצות הכלכליות והגוף הפוליטי הוא המכריע בעניינים שהם בענייני החלטה והכרעה בנושא החברתי מוסרי.

ראובן ריבלין: אני חושב שברגע זה אנחנו צריכים להפסיק את הדיון, להזמין את שר האוצר ולומר לו שעד שהוא לא יבוא בפנינו, אין לנו - - -

סטס מיסז'ניקוב: אני לא רוצה להזמין את שר האוצר, אין לו מה לומר.

סטס מיסז'ניקוב: הוא אמר את דברו היום בבוקר.

דוד קשאני: אני מלווה אתכם בעניין "חפציבה" מתחילת הדיונים בנושא.

דוד קשאני: האנשים האלה שיושבים פה הם בני ערובה גם של משרד האוצר וגם של משרד השיכון.

דוד קשאני: הרי משרד השיכון יכול לתת את ה-25 מיליון שקל מהתקציב שלו, הוא בכלל לא צריך לשאול את שר האוצר.

דוד קשאני: אומרים לדיירים למכור את הדירות.

דוד קשאני: הרי עכשיו הם משלמים שכר דירה וגרים במקום אחר.

דוד קשאני: הם משלמים אלפי שקלים שכר דירה.

דוד קשאני: האם מישהו נותן את הדעת על זה?

דוד קשאני: בנוסף לכך הם צריכים לשלם עכשיו 3% ועוד 30%, מאיפה הם יביאו את הכספים האלה?

דוד קשאני: לפי דעתי, אתה כיושב ראש הוועדה, צריך להטיל סנקציה על משרד האוצר, משום שהם הפרו את ההבטחה - ששמעתי במו אוזניי – לתת את הכסף.

סטס מיסז'ניקוב: זה מתחיל להישמע כמו המכרז של המדינה, מי יגיד להטיל יותר סנקציות על כל מיני גופים.

דוד קשאני: יש לכם את הכוח לעשות את זה.

מרים נחמיה: אני רוצה שתבינו, אף אחד פה לא בא לבקש טובות.

מרים נחמיה: כולנו אנשים עובדים שבגלל טעויות של אחרים נקלענו למצב הזה.

מרים נחמיה: אנחנו לא רוצים להיות נתמכי סעד, אנחנו בסך הכל רוצים להגיע למצב שנקבל את מה שמגיע לנו, דבר שנגרם בגלל טעויות שאנשים עשו.

מרים נחמיה: זה הכל.

עופרה שוראקי: אדוני היושב ראש, אני מרגישה שקצת התייאשת ואתה מתכוון להשאיר אותנו לנפשנו.

עופרה שוראקי: זה הפחד שלי, ששוב ניזרק לכלבים.

סטס מיסז'ניקוב: תשמעי את הסיכום.

מלי סירוטה: בתור אזרחית מדינת ישראל, אני מרגישה התעללות נפשית.

מלי סירוטה: אני אלך עכשיו הביתה ואומר לבעלי שיחזיר את תעודת המילואים שלו ושלא יעשה שום דבר למדינה הזאת אם זו ההתעללות שאנחנו סופגים.

מלי סירוטה: אני בת 25 וכבר לא בקו הבריאות.

מלי סירוטה: כל לילה אני הולכת לישון עם חרדות, עם התקפים.

מלי סירוטה: למה, כי קניתי בית?

מלי סירוטה: פשוט התעללות.

אהרון אליזרוב: אני משרת במג"ב כבר יותר מעשרים שנה.

אהרון אליזרוב: אף פעם לא ביקשתי מאף אחד שום דבר.

אהרון אליזרוב: נציג המנהל המיוחד אמר שצריך לתת 30%, אבל צריך להבין שמדובר במאות אלפי שקלים.

אהרון אליזרוב: אני לא חושב שאנחנו טעינו.

אהרון אליזרוב: עשינו עסקה כדי לגור בדירה, אבל מה לעשות שיש אנשים רמאים שרימו אותנו?

אהרון אליזרוב: מדובר בחברה בת 40 שנה, עם כל השמות היפים.

אהרון אליזרוב: כרגע צריך לנסות לעזור, אבל מה עושים פה?

אהרון אליזרוב: דוחים מישיבה לישיבה ובינתיים אנשים נהרגים.

אהרון אליזרוב: ביום שישי האחרון, בגלל מחשבות על הדברים האלה, שברתי את הרגל, כי הראש לא היה בעבודה, הראש שלי היה רק בנושא הזה.

אהרון אליזרוב: אני עמוד השדרה של הבית שלי.

אהרון אליזרוב: אומרים לי שבעוד שנה אני אצטרך לשלם 185,000 שקל ואם אני לא יכול, לא נורא, הם ימכרו לי את הדירה ואני אקבל משהו.

אהרון אליזרוב: אני רוצה שכל מי שמקבל החלטה יחשוב מה הוא היה מחליט אם לילד שלו היה קורה דבר כזה.

אהרון אליזרוב: אם למישהו ממשפחתו זה היה קורה, מה הוא היה חושב על הדברים, באיזה כובד ראש הוא היה מחליט?

אהרון אליזרוב: אני מסוג האנשים שתמיד נתתי ולא קיבלתי כלום בחיים, אני גם לא מעוניין לקבל, אבל כאן היתה פאשלה.

אהרון אליזרוב: אני מאמין שאם קבלן מקבל קרקעות, צריך לפקח עליו.

אהרון אליזרוב: במקרה שלנו כולם סגרו עיניים.

אהרון אליזרוב: אני מאמין שבמשך הזמן יעלו על זה שהבנקים בעצם שיתפו פעולה.

אהרון אליזרוב: אני רק מבקש שתקבלו החלטות מהירות, כי לאנשים אין כבר סבלנות לכל זה.

עופרה שוראקי: זה לא עניין של סבלנות, אין לנו כבר כוחות לשאת את זה.

סטס מיסז'ניקוב: אני מבקש לסכם את הישיבה.

סטס מיסז'ניקוב: אני מבקש מחברי הכנסת לא להפריע לי בסיכום, כי הסיכום אינו פשוט: 1.

סטס מיסז'ניקוב: ועדת הכספים מתנצלת בפניכם שפעם אחר פעם אנחנו מביאים אתכם לפה, ועדיין אין פתרון.

סטס מיסז'ניקוב: אם יש לכם הרגשה שלא עשינו מספיק, אני שוב מתנצל, למרות שאני חושב שאנחנו מנסים לעשות את המכסימום בכך שאנחנו מעלים את זה שוב ושוב לסדר היום, מביאים לכאן את כל הפקידים של הממשלה, והיום נדהמים יחד אתכם למשמע אטימות הלב של הקודקודים, שבשבוע שעבר נתנו לנו להבין שהפתרון קרוב, אבל משום מה היום הם חזרו בהם.

סטס מיסז'ניקוב: הסליחה אתכם ואני מאוד מקווה שביחד, בלחץ שלנו, עד הפסח יימצא פתרון.

סטס מיסז'ניקוב: 2.

סטס מיסז'ניקוב: אני חושב שבושה וחרפה שאפילו מוסדות פיננסים קשים, כמו בנקים – שהם לא טלית שכולה תכלת – התפשרו והלכו כברת דרך עם ועדת הכספים ונכונים לשלם הפרשים, גם כאלה שלא מוטלים עליהם מתוקף החוק או הסדר, אבל הממשלה אומרת שזו הבעיה של האנשים שקנו דירות בשוק החופשי ושישברו את הראש לבד.

סטס מיסז'ניקוב: 3.

סטס מיסז'ניקוב: וזה החשוב ביותר – ועדת הכספים תתייחס באותו כובד ראש ובאותה צורה לפניות של משרד האוצר, לרבות פניות השר, כפי שמשרד האוצר מתייחס לפניות ועדת הכספים, לרבות יושב-ראש הוועדה.

סטס מיסז'ניקוב: אני לא רוצה לפרט, אבל כפי שמתייחסים להחלטות של ועדת הכספים, החל מרגע זה נתייחס כך להחלטות ולבקשות של משרד האוצר, לרבות בקשות של השר.

סטס מיסז'ניקוב: אני רק מבקש דבר אחד בשידור ישיר: אני יודע שאני שם את הראש שלי, כי אחרי הדברים האלה יכולים להעיף אותי, ובוודאי יעשו את זה, זה הדבר הקל ביותר.

סטס מיסז'ניקוב: אני מוכן ללכת מהתפקיד הזה גם בגלל הפרשה הזאת וקודם כל בגלל הפרשה הזאת.

סטס מיסז'ניקוב: אני רק פונה למחליפיי הפוטנציאליים, אם בכלל יש כאלה, להמשיך באותו קו, אחרת לא עשינו כלום מהקיץ האחרון שבו המשבר פרץ ועד לרגע זה.

סטס מיסז'ניקוב: אני אומר שוב, בושה וחרפה שלקראת חג הפסח ממשלת ישראל לא מוצאת פתרון ל-260 משפחות.

סטס מיסז'ניקוב: ברגע זה שר האוצר נמצא אצל ראש הממשלה והם דנים על קיצוץ של מיליארד שקל.

סטס מיסז'ניקוב: אני אומר בוודאות שכל עוד המשבר של "חפציבה" לא נפתר וכל עוד אני יושב-ראש ועדת הכספים, אני לא אעביר את הקיצוץ הרוחבי של מיליארד שקל.

סטס מיסז'ניקוב: אני מאוד מקווה שאתם תתמכו בי.

יעקב ליצמן: תודיע לו שייתכן שהוא צריך לדאוג לעוד 450 מיליון שקל.

סטס מיסז'ניקוב: אני מודה לכולם, הישיבה נעולה.